I. Ego Martellus et Fulco frater meus quam sepe audivimus a matre nostra Ermengarde quod in tempore quo corpus patris nostri Fulconis domini de Malliaco terrę benedictę redditum est et in cimiterio sancti Petri Besuę humatum inter alia quę aliis ecclesiis mater nostra divisit, dedit ecclesie Cistercii unum mansum liberum apud Perreriam cum possessoribus mansi, sed obsistente domno Odone campaniensi qui tunc temporis terram in vadimonium tenebat, rem ad perfectum ducere non potuit. Nos autem postea quam terram nostram recuperavimus, Cistercium venimus et in capitulo ab omni conventu patrem nostrum absolvi et beneficiis et orationibus ordinis communicari rogantes, impetravimus et pro ejus anima et pro nobismetipsis unum mansum apud Perreriam cum appenditiis et usuariis suis et possessoribus mansi, Stephanum videlicet cog[no]mento Malet et Christianum fratrem ejus, cum heredibus et rebus suis, prefatę ęcclesię perpetuo donavimus, liberos et emancipatos ab omni costuma et exactione, excepto quod terciam et decimam terrę quam excoluerint, reddent juxta consuetudinem ville ejusdem.